‘Anzél in die Boland’ word maAnzél Rabie en haar man, Stephanus. (Foto: verskaf) “Dit was nog altyd ons droom om ouers te word – dit het net bietjie vinniger gebeur as wat ons gedink het!” Só sê die televisieaanbieder Anzél Rabie opgewonde oor die pienkvoet wat op pad is. Sy en haar man, Stephanus, was aangenaam verras toe hulle verlede jaar uitvind dat hulle binnekort ’n gesinslid ryker gaan word. “Ons het dit nie beplan nie, maar dit is die grootste geskenk,” sê Anzél. Die vierde seisoen van die kykNET-reeks Anzél in die Boland sou in Januarie vanjaar hervat word. Die besluit om dit aan te skuif het heel toevallig by die tyding van die swangerskap gepas. “Ek sou in elk geval nie kon wyn drink nie,” skerts Anzél, wat tans 16 weke swanger is. Sy en Stephanus wou aanvanklik die nuus bekend maak toe sy die 12 weke-kerf oorgesteek het, maar het besluit om dit vir eers geheim te hou. Dit was immers tydens die Kerstyd en daar was familie en vriende met wie hulle die nuus eerste wou deel. Haar voete het egter begin jeuk, erken Anzél. Sy wou mense vertel en sommer raad ook vra. “Ek het nie ’n idee gehad wat ek moet koop toe ek die eerste keer in ’n babawinkel instap nie. Toe koop ek maar ’n boek – ’n regte What to expect when you’re expecting-tipe boek!” Anzél sien daarna uit om ma te word. (Foto: verskaf) Die egpaar is opgewonde om die geslag van die babatjie uit te vind, hoewel dit haar nie eintlik veel pla nie. Solank die baba gesond is, sê sy. Sy vermoed egter dit is ’n seuntjie, terwyl familie en vriende almal van mening is dat dit ’n dogtertjie is wat op pad is. “Dit laat my wonder of hulle iets weet wat ek nie weet nie! “Ek het al allerhande boererate ondersoek om te probeer raai wat die geslag is – dit maak my net deurmekaar,” het sy laggend erken. In die eerste paar weke van haar swangerskap kon Anzél nie genoeg van allerhande soetgoed soos roomys en suurwurms kry nie. ’n Middagslapie of twee is ook baie aanloklik vir dié 31-jarige aanbieder. “Ek gaan slaap vieruur, onder die indruk dat ek net ’n uur gaan slaap, dan skrik ek twaalfuur wakker!” Sy is egter borrelend gelukkig en sien uit daarna om uit te vind hoe die res van die swangerskap gaan wees. “Dit is vir my en Stephanus lekker om saam te droom en saam te kon besef dat ons lewens nou handomkeer gaan verander.”